שאלה: בעיות באמונה: הרב, על זמנך. אני בן 27, נשוי 3. הבן השני עם בעיות מוטריות קשות. נולד בריא, ובגיל שנה חלה. יש לי קושי עצום באמונה בלב שלם. הקושי אכן התעורר לפני כארבע שנים כשהוא חלה. קשה לי לכתוב בצורה שארגיש שמבטאת את מה שעובר עליי. אני במלכוד. מצד אחד, אני מאמין מאוד בדרך התורה. ז"א אני לא צריך אלוקים כדי לקיים את התורה, אני מאמין בה באופן הפשוט ביותר ממש כמו שאנשים מאמינים בבודה, טבעונות או כל דרך חיים אחרת. לגבי מציאות ה אני קצת בבעיה. איך יכול להיות שמבית ראשון עד שני עברו בקושי 70 שנה, ואילו עכשיו זה כבר 2000 שנה בלי נבואה, בלי בית מקדש בלי כלום! נאדה, נבוכים הם בארץ, סגר עליהם המדבר. איך אפשר להאמין? נורא נורא קשה לי. פעם הייתי הרבה יותר רוחני. עתה אני קצת יותר מחובר לשכל, למרות שאין ספק שהרגש קיבל מכה חזקה. אין לי אמונה ברבנים, אין לי אמונה בבשר ודם בכלל, בכל פעם שאני שומע על שחיתות של רבנים מכל הדרגות והסוגים אני מזדעזע. כך שאני לא אוחז מאף אחד שיושיע אותי אפילו בכיוון הזה. תרתי דסתרי? אז למה אני פונה אליך? מוזר, אבל לקחתי לעצמי כמה דקות לנסות לגלגל את הכדור שיש לי בלב, אולי שוועת עניים ישמע ויושיע. הכי משגע אותי לשמוע שהיה נס ושתי הבנים מהאירוע עם ההדברה קמו חזרה על רגליהם. זה נס?? נס זה שלא היה קורה כלום. זה חסדי ה. מה חסדי ה בלגמור שתי בנות בנות שנתיים וארבע????? אני הרוס מבפנים קשה לי נורא לבטא את התחושות שלי, אולי תוכל להשיב לי תשובה שתניח את דעתי מעט, לפחות לזמן הקרוב.
תשובה: ב"ה לך. קראתי את מכתבך ומאוד הבנתי אותך. פעמים רבות שאדם עובר משברים שונים, והדבר גורם לו לנתק מה'. זה מאוד לא נעים ולא קל. אף ממכתבך מרגיש אני כמה הדבר קשה לך. היית רוצה להיות יותר בקשר עם ה', להיות במקום יותר טוב, כמו שהיית בעבר. היית רוצה להיות יותר עם אמון בחכמים, אך האמון הזה נפגע כל הזמן ככל שאתה שומע על רבנים שיש עליהם פרשיות לא פשוטות, והתחושות שלך מאוד טבעיות. בכל זאת, אם יורשה לי אבקש להתקדם איתך צעד אחר צעד, ואשתדל להתייחס לכל הדברים שכתבת אחד לאחד. יודע אני שהדברים גדולים וארוכים, ולא אוכל להקיף אותם, אך אבקש לכתוב משהו מהם, לנסות לפחות לנגוע בהם, אולי הדברים יפתחו לנו פתח של התקדמות, פתח ללימוד פורה, לימוד שיקדם אותך ויתרום לך המון. כמובן שהבחירה תהיה תמיד שלך, האם לקבל את הדברים או לא, האם לנסות ללכת לכיוונים אחרים או להישאר במקום שלך, אך דע, שהמקום שבו אתה נמצא לא טוב, ואף אתה מרגיש זאת, לכן התגברת ושאלת בכל זאת. ואתחיל בשאלותיך אחת לאחת בעזרת ה'. א. ביחס לחורבן בית המקדש - נגעת בנקודה כואבת מאוד, נקודה שאנו סובלים ממנה כבר אלפי שנים. ובכל זאת חשוב לגעת בה ולנסות להבין אותה, כמובן שתוכל גם בנקודה זו להרחיב מאוד, להעמיק בה, להתבונן בה מתוך דבריהם של גדולי ישראל שעסקו בה, אך אנו נגע רק בנקודה אחת, ואת ההמשך תוכל בלימודך האישי, מודרך או בחיפוש כפי רצונך. עם ישראל במקומו העליון ביותר, במצב המתוקן שלו הוא מצב שבו עם ישראל חי את גילוי ה' בעולם. במצב שבו עם ישראל חי בשלמות כעם הקשור לה', עם החי את דבר ה', ודבר ה' מתגלה אליו. מצב זה היה בשלבים שונים בעם ישראל, ובפרט בזמן שבו הייתה נבואה בעם. כאשר אדם היה רוצה להבין משהו בעבודת ה' שלו, לדעת מה ה' אומר אליו דרך המציאות, הוא היה יכול לפנות אל הנביא, כמו שעשה שאול כאשר הוא הלך לחפש את האתונות, ובמשך ימים לא מצא אותן. למרות המצב העליון הזה שעם ישראל היה בו, עם ישראל בגד בעצמיות שלו, ובקשר שלו עם ה', ובחר ללכת אחר אלוהי נכר הארץ, ללמוד מהגויים את דרכם, ועל ידי כך איבדנו את החיים המיוחדים שלנו. במצב זה, אף הנביאים שהיו לנו לא עזרו, ונאלצנו לצאת לגלות. גלות זו הוקצבה ל70 שנה בתקווה שאנו נזכה לתקן באמת את מה שעשינו. אלא שלא זכינו, לארץ חזרו עם עזרא ונחמיה רק שארית הפליטה, רק דלת העם, ולכן בית המקדש השני לא יכל להישאר. הוא אמנם שרד שנים, אך לא היה בו כדי לבטל את הגלות. יש מגדולי ישראל שהגדירו אף את זמן בית המקדש השני כגלות, שכן העם ברובו נשאר בגולה. גם בזמן שבית שני היה קיים, לא הייתה את הרמה הרוחנית שהייתה בבית המקדש הראשון. הניסים שהיו בבית המקדש הראשון לא חזרו בשני, והוא היה באמת הכשרה לקראת הגלות הארוכה, מעין מקום שאיבת כוחות לגלות הארוכה. למרות הכל, זכינו בחסדי ה' לחזרת עם ישראל לארץ, לתהליך נפלא של התקדמות, שהוא חלק גדול לקראת הגאולה השלמה בעזרת ה'. אמנם ישנם סיבוכים, אמנם יש קשיים, אך חשוב להסתכל נכון על הדברים, ולראות את הטוב, את כל החסד של ה' איתנו ואת ההתקדמות הגדולה שאנו נמצאים בה, ובעזרת ה' נזכה לגאולה שלמה במהרה בימנו. אנו צועדים לקראת בית המקדש השלישי שיהיה גדול מכל המקדשים שעברנו, ובעזרת ה' נזכה לראותו בבניינו ובשלמותו. חשוב מאוד ללמוד איך להסתכל נכון על הדברים. זה דורש לימוד נכון, ובעזרת ה' תזכה לחיים טובים ושמחים. ב. אני מאוד מבין את התחושה שלך ביחס לרבנים. דע לך שיש עוול גדול במה שאתה נפגש איתו. אנשים רבים מנסים להראות את כל הדברים הלא טובים אצל רבנים. הם מבליטים זאת ומדגישים זאת בלי סוף. אך חשוב מאוד לדעת כמה נקודות, שהן לא מודגשות בחדשות, ופעמים אף כלל לא מובאות. א. היום יש לנו ברוך ה' רק בארץ אלפי רבנים צדיקים, וביחס לאלו שהיו אתם בעיות, זה אחוז ממש אפסי. ב. גם אלו שפורסמו, פעמים רבות לא באמת היה משהו, ורק מציגים זאת כך, אך אחר שמתברר בבית המשפט שלא היה כלום, לא מפרסמים זאת. כך היה עם כמה וכמה רבנים בעבר. ג. אלו שבאמת תפסו אותם על דברים לא טובים, מתברר שהם לא באמת רבנים, ויש דבר חשוב בכך שחושפים זאת ומזככים את כל מצב הרבנות בכך שהמקולקלים פורשים ממנה. העיקר, חשוב לדעת, שרבנים הם בני אדם, שצריכים לגדול, וצריכים לעזור לנו. אם אנו נזכה ללמוד מהם נתקדם מכך. וחשוב מאוד שאנו לא נלך לאיבוד אחר כמה רבנים בודדים שיש עלהם שמועות כאלו או אחרות, ונשקיע באמת בקשר עם רבנים צדיקים שילמדו אותנו, שיקדמו אותנו ונזכה על ידם להמון אור וקדושה. ג. גילוי ה' המופלא ביותר הוא גילוי בתוך כל המבוכות, שה' נכנס ומופיע בתוך כל הסיבוכים. על כך נאמר "השוכן איתם בתוך טומאתם". את חסד ה' הגדול אנו לא מסוגלים להבין, שכן אנו הקטנים לא מבינים בחשבונות שמים, אלא בכך נמדדת האמונה שלנו. ידידי יש עוד המון מה להאריך, וסליחה שאינני יכול להוסיף, שכבר הארכתי לא מעט. אשמח להיות בקשר ולעזור עוד בכל מה שאוכל, תרגיש חופשי לשלוח ולשאול, לבקש ולהתייעץ, ואשמח לעזור. הרב יצחק גרינבלט.